आम आदमी पार्टी के मुख्य सचेतक दिलीप पांडेय ने गत दिनों दुर्घटनाग्रस्त ललित शर्मा के सफल ऑपरेशन पर संतोष जताया है। उन्होंने कहा कि मुख्यमंत्री अरविंद केजरीवाल की 'फ़रिश्ते दिल्ली के' योजना के कारण यह संभव हो पाया है।
बता दें कि 28 दिसंबर को ललित शर्मा की बाइक आईटीओ के समीप पेड़ से टकरा गई थी। इसके कारण 22 वर्षीय ललित के चेहरे और हाथ में गंभीर चोट आई। यहां तक कि एक हाथ काटने तक की नौबत आ गई थी। इसमें काफी खर्च होने की संभावना थी, लेकिन तिमारपुर विधायक दिलीप पांडेय के प्रयास से कल बीएलके अस्पताल में ललित शर्मा का निशुल्क सफल ऑपरेशन हो गया। अब वह सकुशल हैं।
ललित शर्मा के परिजनों ने इस मदद के लिए मुख्यमंत्री अरविंद केजरीवाल और विधायक दिलीप पांडेय का आभार व्यक्त किया है।
विधायक दिलीप पांडेय ने कहा कि वर्ष 2020 ने पूरी दुनिया के सामने कठिन चुनौतियां पेश की हैं। ऐसे संकट में कोई सरकार अपने नागरिकों की मदद किस तरह करती है, यही उसकी असली परीक्षा है। आम आदमी पार्टी को गर्व है कि मुख्यमंत्री अरविंद केजरीवाल के नेतृत्व में दिल्ली सरकार ने लोक कल्याण की ऐसी अनगिनत योजनाएं चला रखी हैं, जो पूरे देश में अन्य किसी भी राज्य में नहीं है।
दिलीप पांडेय ने कहा कि 'फरिश्ते दिल्ली के' योजना पूरे देश में सिर्फ केजरीवाल सरकार द्वारा चलाई जा रही है। इसमें किसी भी सड़क दुर्घटना के शिकार का किसी भी अस्पताल में पूरा इलाज निशुल्क कराया जाता है। यह निजी अस्पताल में भी संभव है। दुर्घटना के शिकार व्यक्ति को किसी भी अस्पताल में पहुंचाने वाले व्यक्ति को दो हजार रुपए की सम्मान राशि भी दी जाती है।
Copyright © 2022-23 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva zho_Hant eng_Latn